### Resume

Sagen er en opfølgning på initiativsagen fra Curt Madsen, der på Teknisk Udvalgs møde d. 29. september 2020 foreslog en drøftelse og gennemgang af kunsten i offentlige byrum i Vejle Kommune.

På mødet giver forvaltningen et overblik over kunst i det udendørs offentlige byrum og et forslag til praksis i forbindelse med placering af kunst i det udendørs offentlige byrum. Forvaltningen orienterer desuden om muligheder for at få ny kunst i det udendørs offentlige byrum.

### Sagsfremstilling

På Teknisk Udvalgs møde d. 29. september 2020 behandlede udvalget under pkt. 208, Initiativsagen fra Curt Madsen der lød således:

”Socialdemokratiet i Teknisk udvalg ønsker en gennemgang af kunsten i vores byrum – skulpturer, statuer og gerne også gavlmalerier m.v. – med henblik på , at udvalget – bistået af forvaltningen og evt. andre fagfolk(fx fra kulturforvaltningen) – kan vurdere, om vi har den rette kunst på den rette placering i vores byer, og om der er steder i vores bymiljøer, der vil få højere kvalitet ved placering af kunst. Endvidere ønsker vi en orientering om, hvilke muligheder vi har for at få ny kunst i byrum: Har vi skulpturer mv. opmagasineret+ kan fondsstøtte – fx fra statens kunstfond – være en vej til at få ny, god kunst i vores byrum?”

Overblik over kunst i vores byer

I Vejle Kommune har det været praksis, at forvaltninger og fagudvalg selv har finansieret og opstillet kunst i de offentlige rum. Der findes både kunstværker indenfor i de offentlige rum f.eks. på skoler, biblioteker og plejehjem. Der findes også kunstværker udendørs i de offentlige byrum. Denne registrering af kunstværker som præsenteres på mødet omfatter kun de udendørs kunstværker. Forvaltningen har arbejdet med en registrering og har anvendt kommunens digitale kortsystem NetGIS som værktøj. Dette er gjort så registreringen er operativ og tilgængelig for alle forvaltninger, når der skal laves nye projekter i det offentlige rum. Forvaltningen præsenterer registreringen på mødet. Der er desuden udarbejdet supplerende beskrivelse til hvert kunstværk. Denne er vedhæftet som bilag til sagen. Det tilstræbes at opdatere kunstregistreringen og beskrivelse løbende.

På baggrund af registreringen foreslår forvaltningen, at der fremover arbejdes ud fra følgende praksis i forbindelse med placering af kunst i det offentlige udendørs rum.

Eksisterende kunst

Når eksisterende kunst skal flyttes udarbejder forvaltningen 1-3 forslag til ny placering. Forslag skal belyse, hvordan kunsten sammentænkes med byrummet og arkitekturen. Nye placeringsmuligheder udarbejdes i dialog med kunstner og øvrige økonomiske implicerede parter f.eks. Statens Kunstfond og med kunstnerisk relevant sparring fra f.eks. kunstrådgivere, [adresse] eller Billedkunstrådet. På den måde sikres god sammenhæng og høj kvalitet i byrummet.

Ny kunst

Hver gang der i Teknisk Udvalg igangsættes anlæg af et nyt offentligt byrum, torv, plads eller lignende skal det vurderes, hvordan kunst kan bidrage til en øget kvalitet. Det kan ske enten ved placering af selvstændige værker eller som en integreret del af byrumsinventar, bygninger eller anlæg. Der udarbejdes forslag til placering af ny kunst som fremlægges til Teknisk Udvalg til beslutning. Forslaget udarbejdes med relevant sparring fra f.eks. kunstrådgivere, [adresse] eller Billedkunstrådet. Der kan også afholdes konkurrence ved at indbyde en eller flere kunstnere til at komme med et skitseprojekt. Ved modtagelse af kunstværker i form af gaver og donationer følges samme princip dog her med særlig fokus på drift.

Orientering om muligheder for at få ny kunst i byrum

Kunst i det offentlige byrum kan have forskellige kunstneriske udtryk samt have forskellig grad af permanens eller midlertidighed. Der findes forskellige muligheder for at få ny kunst i byrummet. Som eksempler kan nævnes at søge fondsdonationer til ny kunst, afsætte en fast procentdel af anlægssummen til ny kunst eller etablere samarbejder med kunstneriske uddannelser og skoler om ny kunst.

For at understøtte arkitekturpolitikkens samt byvisionernes hensigt med at skabe mangfoldig og oplevelsesrig by anbefaler forvaltningen derfor, at der ved anskaffelse af ny kunst drøftes bredere og mere nuanceret end hidtil. Her kan afholdelse af små konkurrencer, hvor flere forskellige kunstnere indbydes til at komme med forslag, bidrage til nye og interessante bud på kunst i [adresse] byrum. Registreringen viser at kunsten primært findes i Vejle centrum. Udvalget kan derfor med fordel også drøfte placeringen af kunst, så det kommer til gavn for flere borgere i Vejle Kommune.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Ingen bemærkninger.

### Historik

Teknik- og Miljødirektøren indstiller, 18. januar 2022, pkt. 16:
at kunstregistreringen tages til efterretning.
at praksis for etablering af eksisterende og ny kunst godkendes.
at udvalget drøfter muligheden for at få ny kunst i byrum.

Beslutning fra Teknisk Udvalg, 18. januar 2022, pkt. 16:
Udsat.

### Teknik- og Miljødirektøren indstiller,

|  |  |
| --- | --- |
| at | kunstregistreringen tages til efterretning. at praksis for etablering af eksisterende og ny kunst godkendes. at udvalget drøfter muligheden for at få ny kunst i byrum. |

### Beslutning

Taget til efterretning.

Godkendt, med den bemærkning, at forvaltningen arbejder videre med kulturforvaltningen om at kunsten i det offentlige rum gentænkes med udgangspunkt i kataloget.